**AUTOR: Andžej DUDA**

**NASLOV: Ponos Republike Poljske**

**PODNASLOV ZA INOSTRANSTVO: 230. godišnjica donošenja poljskog ustava, prvog ustava u Evropi, trebalo bi da bude inspirativan praznik za celokupnu modernu Evropu**

**6700 ZNAKOVA**

U veselom prolećnom raspoloženju obeležavamo u Poljskoj veliki nacionalni praznik, čija geneza datira još iz 18. veka. Reč je o proslavi ustava donetog 3. maja 1791. godine, poznatog kao Vladin zakon ili Majski ustav. Bio je to prvi moderni ustav u Evropi i drugi u svetu – epohalni zakonodavni dokument. Usvajanje tog važnog akta u Velikom sejmu Poljsko-litvanske unije, koji je zasedao u Varšavi, predstavljalo je u izvesnom smislu istorijsku prekretnicu. Nasleđe Majskog ustava, njegova politička filozofija i demokratska i slobodarska poruka čine veoma važan deo evropske pravne tekovine. Stoga 230. godišnjica koju ove godine proslavljamo treba da posluži kao inspiracija za celokupnu modernu Evropu.

Veliki politički akti neretko su rezultat političkog ili kulturnog preokreta, plod pažljivog promišljanja o svetlim i tamnim stranama dotadašnje istorije. Veština je, međutim, u tome da ih pametno ispravimo, a ne da ih potpuno uništimo vođeni utopijskim razmišljanjem koje zanemaruje istorijske činjenice. Novi poredak se ne može proizvoljno odrediti na papiru; on mora da proistekne iz autentičnih ljudskih iskustava, potreba i nastojanja.

Primer uspešnog spajanja vizije i realističnosti predstavlja američki ustav, prvi u svetu, nastao kao odgovor na istorijske izazove. Autori Majskog ustava 1791. godine takođe su svoje reformske planove uskladili sa specifičnom političkom i društvenom situacijom. Ustav se pokazao kao delotvoran lek za krizu koja je zahvatila tadašnju Poljsko-litvansku uniju. Njegov cilj bio je ne samo da osnaži slobodu i prava građana, već i vladavinu i stabilnost države. Trebalo je da ojača državni organizam kako bi mogao da ostane nezavisan i da se efikasno suprotstavi neprijateljskom delovanju susednih sila koje su želele da zavladaju Republikom Poljskom i da, naposletku, razgrabe njenu teritoriju. Nisu slučajno ruska carica Katarina II i pruski kralj Fridrih II širili negativnu sliku o Poljacima na međunarodnom planu predstavljajući ih kao nesposobne za samoopredeljenje i efikasno upravljanje. Majski ustav svedočio je upravo suprotno; da iz Srednje i Istočne Evrope, iz Poljsko-litvanske unije, zajedničke kuće različitih naroda i kultura, dolaze moderna – vizionarska, zdravorazumska i pionirska rešenja.

Današnji jubilej usvajanja Majskog ustava predstavlja izuzetnu priliku da se podsetimo celokupne slavne političke tradicije nekadašnje Republike Poljske, tradicije vladavine prava, demokratije i parlamentarizma koja čini veoma važan deo našeg identiteta. Podsećamo da bogate republičke tradicije u Poljskoj, inspirisane dostignućima starog Rima i stare Grčke, potiču još iz 14. veka. Poljska plemićka privilegija *neminem captivabimus* („nećemo nikoga zatvoriti bez sudske presude“) iz 1430. godine bila je davna preteča engleskog zakona *Habeas Corpus* iz 1679. godine.

Parlamentarni zakon *nihil novi sine communi consensu* („ništa novo bez opšteg konsenzusa“) – kojim se zabranjuje monarhu da uvede zakone koje parlament nije odobrio – datira iz 1505. godine Od 1573. godine kralja je na opštim izborima biralo celokupno plemstvo, koje je činilo oko 10 odsto društva. Akt Varšavske konfederacije iz 1573. do danas se smatra spomenikom verske tolerancije. Samo formiranje Poljsko-litvanske unije 1569. godine – zajedničke države Poljaka i Litvanaca osnovane na principu dobrovoljnog, ravnopravnog saveza – bilo je jedinstvena pojava u Evropi tog doba koja se, gledano iz ove perspektive, može smatrati pretečom današnje Evropske unije. Majski ustav ­– akt koji je osamnaestovekovnu Republiku Poljsku preobratio u ustavnu monarhiju zasnovanu na trojnoj podeli vlasti koja građanima garantuje pravnu zaštitu – bio je logična kruna naših dostignuća. Vredi istaći da je ta značajna, inovativna ustavna reforma nastala kao rezultat političkog procesa, a ne oružane revolucije i krvave represije nad čitavim društvenim klasama. Ideja vodilja ovog ustava bila je ideja građanske zajednice: „Živeo voljeni kralj! Živeo sejm, živeo narod, živele sve države!“. Ovaj istorijski akt za nas je nepresušan izvor velikog ponosa.

Neprijatelji slobode su prepoznali da je moderni, slobodarski Majski ustav za njih pretnja. Apsolutistička carska Rusija je, uz podršku Pruske, pokrenula rat za ustav i učinila sve da uništi njegovo nasleđe. Uprkos tome, nasleđe Majskog ustava je opstalo. Sećanje na revolucionarnu reformu sistema, revoluciju misli i duha ostao je usidren u svesti generacija; revolucija, čiji je cilj bio spasonosna modernizacija koja se pozivala na najviše univerzalne vrednosti. Nasleđe Majskog ustava sastavni je deo najznačajnijeg evropskog nasleđa. Nije slučajno što je tokom proslava 50. godišnjice Rimskih ugovora Majski ustav pomenut kao „jedan od prvih izvora ideje o Evropskoj uniji“.

Uveren sam da se i danas možemo osloniti na ideološke premise i nasleđe Majskog ustava ne gubeći iz vida dalji oblik evropskih integracija i eventualne buduće izmene i dopune evropskih ugovora. Načelo sadržano u Ustavu 3. maja trebalo bi da nam služi kao stalna inspiracija: „Svekolika moć ljudskog društva proizilazi iz volje naroda“. Manjak demokratije, nesavršena artikulacija građanske zastupljenosti u upravljanju odlukama Evropske unije – samo su neki od zajedničkih izazova (zanimljivo je da konflikt između potrebe za praktikovanjem demokratije i meritokratije pronalazimo i u odredbama Majskog ustava). Verovatno je pokušavao da pomiri tradiciju i moderno doba – uostalom, Majski ustav i jeste bio spoj prosvetiteljske filozofije i negovanja hrišćanskih vrednosti prepoznatih kao temelj evropskog jedinstva. Treba naglasiti da se Vladin zakon iz 1791. godine rukovodio principima koje i do danas smatramo osnovima evropske civilizacije i evropskog poretka: poštovanje ljudskog dostojanstva, slobode, jednakosti i solidarnosti. To su smernice aksiološkog kompasa koje nikada ne smemo da izgubimo iz vida.

Zbog toga želim da podelim s vama ogromnu radost i ponos povodom 230. godišnjice usvajanja Majskog ustava. Ovo je veliki praznik za Poljake i Litvance, za sve narode Srednje i Istočne Evrope koji su stvorili nasleđe davnašnje Republike Poljske; ovo je ujedno i naš zajednički evropski praznik. Neka nam posluži kao inspiracija za izgradnju još bolje, intergisane Evrope. Neka nam bude, kao u starim pesmama, „majska zora“.

Predsednik Andžej Duda

*Tekst je istovremeno objavljen u poljskom mesečniku „Wszystko Co Najważniejsze” u okviru projekta koji zajednički realizuju Institut za nacionalno sećanje i KGHM.*